钦定古今图书集成/明伦汇编/官常典/第353卷 > 许仕达
## 钦定古今图书集成/明伦汇编/官常典/第353卷 > 许仕达

按《明外史》本传：“仕达，歙人，正统十年进士。擢御史。景
泰元年四月，上疏言灾沴数见，请帝痛自修省。帝深
纳之。未几，复请于经筵之馀，日延儒臣讲论经史，帝
亦优诏褒答。旋巡按福建，劾镇守中官廖秀，下之狱，
以监丞戴细保代之。秀亦𬣙仕达，下镇守侍郎薛希
琏等廉问。会仕达劾希琏贪纵，乃命御史王豪往勘”，
还奏两人互有虚实，而陈耆老数千人乞留仕达状。
给事中林聪，闽人也，亦为之言。乃命留任，且敕希琏
勿构却。仕达亦厉风纪。执漳州知府马嗣宗送京师。
大理寺劾其擅执。帝以执赃吏，不问。期满当代，耆老
诣阙请留，不许。未几，即以为福建左参政。天顺中，历
山东、贵州左、右布政使。仕达初为御史，名甚震，及居
方面，颇以纵肆闻。